Раман Васілюк

**Раман Васілюк** (нарадзіўся 23 лістапада 1978 году, Берасьце, БССР) — колішні беларускі футбаліст, нападнік. У 2000—2008 гадах выступаў за нацыянальную зборную Беларусі. У 2000 і 2007 гадах — найлепшы бамбардзір чэмпіянату Беларусі па футболе. Уваходзіць у Клюб беларускіх бамбардзіраў для футбалістаў, якія забілі 100 і болей галоў на найвышэйшым узроўні. Уваходзіць у Клюб Сяргея Алейнікава для беларускіх футбалістаў, якія згулялі 500 і болей афіцыйных матчаў. Першы футбаліст, хто забіў 200 галоў у чэмпіянатах Беларусі.

## Кар’ера
Кар’ера аднаго з найлепшых у сувэрэннай гісторыі Беларусі нападнікаў пачалася ў Берасьці, дзе ён забіваў часта і шмат. У 1999 годзе дзякуючы добрым выступам у берасьцескім клюбе «Дынама» правы на гульца выкупіла мазырская «Славія», якая на той момант зьяўлялася адным зь лідэраў беларускага першынства. У першым жа сэзоне Раман забіў 31 мяч, а ўся каманда — 78, істотна апярэдзіўшы перасьледавальнікаў у асобе Віталя Кутузава і Сяргея Давыдава, на рахунку якіх было па 18 галоў. У гэтым жа сэзоне «Славія» стала чэмпіёнам краіны, а на рахунку нападніка значыліся тры хет-трыка і адзін покер. Толькі аднойчы найлепшы бамбардзір першынства Беларусі забіў больш — у сэзоне 1996 году гулец «Белшыны» Андрэй Хлебасолаў вызначыўся 34 разы. «У 2000 годзе Ўлада Петравіча трэнэрам можна было не прызначаць. Тая каманда і з пустой лаўкай сэзон да золата давяла бы», — успамінаў Васілюк празь сем гадоў.

Пасьля канфлікту з сэрбскім настаўнікам Раман быў адпраўлены спачатку ў дубль, а затым і зусім быў выстаўлены на трансфэр. Але 2001 год запомніўся ня толькі сваркай зь Петровічам. Таленавіты форвард стаў прыцягвацца Эдуардам Малафеевым у нацыянальную зборную Беларусі, у складзе якой правёў два незабыўных матчы, то бок у сакавіку супраць зборнай Нарвэгіі, дзе забіў пераможны гол на 93-й хвіліне, і ў верасьні супраць зборнай Польшчы, дзе аформіў покер. Улетку 2001 году Васілюк доўга без працы не заставаўся. Ужо праз пару дзён зьявіўся варыянт з самарскімі «Крыламі Саветаў», маскоўскімі «Дынама» і «Спартаком». У ранейшым клюбе настойліва рэкамэндавалі ехаць ў разьмяшчэньне «чырвона-белых».

Аднак у «Спартаке» Раману адразу далі зразумець, што яго тут не чакаюць. Касьцяк каманды складалі паўтара дзясяткі чалавек, а астатнія знаходзіліся ў масоўцы. Загуляць у «Спартаку» ў Васілюка гэтак і не атрымалася — перашкодзілі трэнэрскі недавер і траўмы. Кантрактам з маскавітамі Раман быў зьвязаны да 2006 году, і за гэты час ён не правёў за аснову «чырвона-белых» і дзясятка матчаў. Затое Раман удосталь накатаўся па арэндах, правёўшы нейкі час у менскім «Дынама» ў сэзоне 2002 году, берасьцейскім «Дынама» ў 2004 годзе, а таксама пагуляўшы ў чэмпіянаце Ізраілю за тэль-авіўскі клюб «Гапаэль». У 2005 годзе правы на футбаліста выкупіў «Гомель», у якім Васілюк пачаў зноўку раскрываць свой талент і патэнцыял. Штогод паляпшаючы бамбардзірскія паказчыкі (13 мячоў у 2005 годзе, 14 — у 2006, і 24 — у 2007), у сэзоне 2007 году Раман у другі раз стаў найлепшым бамбардзірам у краіне.

Затым было вяртаньне ў роднае Берасьце, сварка зь Юрыем Пунтусам і пераход у «Менск», дзе форвард адыграў паўтара сэзону. 26 ліпеня 2012 году гулец перайшоў у барысаўскі БАТЭ, у складзе якога ў чэмпіянаце Беларусі адгуляў 9 матчаў і забіў 2 мячы, то бок атрымаўшы такі ж паказчык, як калісьці ў складзе менскага «Дынама» дзесяць год таму. Пасьля сэзону гулец вярнуўся ў «Менск». У сьнежні 2013 году вярнуўся ў берасьцейскае «Дынама», дзе стаў капітанам каманды.

10 траўня 2014 году прыняў удзел у матчы зь менскім «Дынама», які стаў для Рамана 500 на найвышэйшым узроўні. Васілюк дапамог сваёй камандзе атрымаць перамогу (2:1), забіўшы гол на 79 хвіліне, які стаў першым пасьля чарговага вяртаньня ў Берасьце. Гэты гол стаў 200 голам нападніка ў найвышэйшай лізе. У лютым 2015 году падоўжыў кантракт з клюбам яшчэ на адзін год. У студзені 2016 году перайшоў у гарадзенскі «Нёман», зь якім падпісаў кантракт на адзін год, але ўжо ў ліпені 2016 году вярнуўся ў берасьцейскае «Дынама». Завяршыў кар’еру пасьля сэзону 2018 году.

## Дасягненьні
### Клюбныя
**«Славія»**:
* Чэмпіён Беларусі: 2000
* Уладальнік Кубка Беларусі: 2000

**«Гомель»**:
* Срэбраны прызэр чэмпіянату Беларусі: 2007

**БАТЭ**:
* Чэмпіён Беларусі: 2012

**«Менск»**:
* Уладальнік Кубка Беларусі: 2013

**«Дынама Берасьце»**:
* Уладальнік Кубка Беларусі: 2018

### Індывідуальныя
* Найлепшы футбаліст чэмпіянату Беларусі: 2007
* У сьпісе 22 найлепшых футбалістаў чэмпіянату Беларусі: 1998, 1999, 2000, 2004, 2005, 2006, 2007, 2009, 2013, 2015

## Статыстыка

## Крыніцы

## Вонкавыя спасылкі
* Профіль на сайце БАТЭ
* Статыстыка «ПБ-Инфо»

Катэгорыя:Беларускія футбалісты
Катэгорыя:Футбалісты зборнай Беларусі
Катэгорыя:Футбалісты клюбу «Дынама» Берасьце
Катэгорыя:Футбалісты клюбу «Славія» Мазыр
Катэгорыя:Футбалісты клюбу «Спартак» Масква
Катэгорыя:Футбалісты клюбу «Дынама» Менск
Катэгорыя:Футбалісты клюбу «Гапаэль» Тэль-Авіў
Катэгорыя:Футбалісты клюбу «Гомель»
Катэгорыя:Футбалісты клюбу «Менск»
Катэгорыя:Футбалісты клюбу БАТЭ Барысаў
Катэгорыя:Футбалісты клюбу «Нёман» Горадня